S-432/2010

Mál þetta, sem þingfest var 7. október 2010 og dómtekið 21. október sl. er höfðað með ákæru lögreglustjórans á Selfossi dagsettri 29. ágúst 2010 á hendur B-kvk-þgf K-kvk-þgf, kt. 000000-0000, Lindasmára 5, Kópavogi

I. „fyrir nytjastuld

með því að hafa, að kvöldi sunnudagsins 1. ágúst 2010 heimildarlaust og í óleyfi tekið bifreiðina KI-605 þar sem hún stóð á bifreiðastæði fyrir utan verslun 10-11 á Barónsstíg í Reykjavík og hagnýta sér bifreiðina til aksturs um höfuðborgarsvæðið og þaðan áleiðis til Eyrarbakka, sbr. ákærulið II.

Telst brot ákærðu varða við 1. mgr. 259. gr. almennra hegningarlaga nr. 19, 1940, sbr. lög nr. 20, 1956.

II. fyrir umferðarlagabrot

með því að hafa ekið bifreiðinni KI-605, sbr. ákærulið I, svipt ökurétti frá Hverfisgötu í Reykjavík, í Grafarvog og þaðan áleiðis austur á Eyrarbakka og þar um Túngötu og Bakarísstíg, uns lögregla kom að bifreið ákærðu þar sem hún var kyrrstæð fyrir utan Bakarísstíg 19 á Eyrarbakka.

Telst þetta varða við 1. mgr. 48. gr. umferðarlaga nr. 50, 1987, sbr. 1. mgr. 100. gr. nefndra umferðarlaga.

Þess er krafist að ákærða verði dæmd til refsingar og til greiðslu alls sakarkostnaðar.“

Ákærða kom fyrir dóminn 21. október 2010. Hún óskaði eftir að S-kk-nf K-kk-nf K-kk-nf hdl. yrði skipaður verjandi sinn í málinu og var það gert. Ákærða játaði sök samkvæmt báðum liðum ákærunnar. Var málið tekið til dóms skv. 1. mgr. 164. gr. laga um meðferð sakamála nr. 88/2008 eftir að sækjandi og verjandi höfðu tjáð sig um lagaatriði og viðurlög. Þá gerði ákærða grein fyrir aðstæðum sínum og viðleitni til að vera án fíkniefna.

Um málavexti vísast til ákæruskjals. Með skýlausri játningu ákærðu, sem er í samræmi við gögn málsins og ekki er ástæða til að draga í efa að sé rétt, er sannað að ákærða framdi brot þau sem greinir í ákæru og eru réttilega færð til refsiákvæða. Með háttsemi sinni hefur ákærða unnið sér til refsingar.

Samkvæmt sakavottorði ákærðu hófst sakaferill hennar á árinu 2006, en þann 20. febrúar það ár var ákærðu gerð 20.000 kr. sekt hjá sýslumanninum á Akureyri vegna tilraunar til þjófnaðar. Þann 11. október 2007 var ákærða dæmd í 6 mánaða fangelsi, skilorðsbundið í 3 ár, fyrir nytjastuld og ýmis önnur brot. Þann 13. desember 2007 var ákærða dæmd í 1 mánaðar fangelsi skilorðsbundið í 3 ár, fyrir þjófnað og akstur undir áhrifum ávana- og fíkniefna. Þá var hún svipt ökurétti í 3 mánuði. Þann 28. febrúar 2008 var ákærða dæmd í 10 mánaða fangelsi, skilorðsbundið í 3 ár, fyrir þjófnað og önnur hegningarlagabrot ásamt akstri undir áhrifum ávana- og fíkniefna. Þá var ákærða svipt ökurétti í 4 mánuði. Þann 30. júní 2008 var ákærða sakfelld fyrir þjófnað en ekki gerð sérstök refsing. Þann 20. nóvember 2008 var ákærða dæmd í 18 mánaða fangelsi fyrir þjófnað, nytjastuld og fleiri hegningarlagabrot og umferðarlagabrot, þ. á m. akstur undir áhrifum ávana- og fíkniefna. Jafnframt var ákærða svipt ökurétti í 3 ár. Þann 22. júní 2009 var ákærða sakfelld fyrir þjófnað og önnur hegningarlagabrot sem og akstur undir áhrifum ávana- og fíkniefna, en ekki gerð sérstök refsing, en svipt ökurétti í 1 ár. Þann 1. júlí 2009 var ákærða sakfelld fyrir þjófnað og akstur svipt ökurétti. Þann 4. nóvember 2009 gekkst ákærða undir tvær lögreglustjórasáttir fyrir ávana- og fíkniefnabrot, samtals að fjárhæð kr. 79.000.

Með brotum sínum hefur ákærða rofið skilorð dómsins frá 28. febrúar 2008, en sú refsing hefur ekki verið dæmd upp. Ber nú að dæma upp refsinguna og gera ákærðu refsingu í einu lagi sbr. 60. gr. almennra hegningarlaga nr. 19/1940, en jafnframt ber að tiltaka refsinguna eftir ákvæðum 77. og 78. gr. sömu laga. Þykir refsing ákærðu vera hæfilega ákveðin fangelsi í 11 mánuði og þykir ófært að binda refsinguna skilorði, og er þá litið til sakaferils ákærðu.

Samkvæmt 218. gr. laga um meðferð sakamála nr. 88/2008 ber að dæma ákærðu til greiðslu sakarkostnaðar, en skv. gögnum málsins féll enginn kostnaður til vegna ákærðu á rannsóknarstigi og standa þá aðeins eftir málsvarnarlaun skipaðs verjanda hennar, S-kk-ef K-kk-ef K-kk-ef hdl., en þau ákveðast kr. 50.000 að meðtöldum virðisaukaskatti.

S-kk-nf G. G-kk-nf héraðsdómari kveður upp dóm þennan.

D ó m s o r ð :

Ákærða, B-kvk-nf K-kvk-nf, sæti fangelsi í 11 mánuði.

Ákærða greiði málsvarnarlaun skipaðs verjanda síns, S-kk-ef K-kk-ef K-kk-ef hdl., kr. 50.000.

S-kk-nf G. G-kk-nf.